Masseslagsmålet på Nørresundby Gymnasium onsdag aften, skyldtes ifølge Nordjyllands Politi et udstående mellem to unge mænd på henholdsvis 17 og 18 år. - Det er to unge mænd, der gennem en periode har haft nogle uoverensstemmelser. Så har man aftalt, at uoverensstemmelsen skulle man have ud verdenen i går aftes, så man så mødes ved Nørresundby Gymnasium med hver sin opbakningsgruppe, siger Torben Jensen, vicepolitiinspektør ved Nordjyllands Politi. Politiet mener, at op mod 13 personer har været involveret i slagsmålet, som de afviser har banderelationer. En af personerne havde medbragt en kølle, som blev brugt i kampen, og to personer måtte som følge af optøjerne bringes til hospitalet. Baggrunden for slagsmålet er stadig uklar. - De har ikke været særligt meddelsomme i forbindelse med afhøringer, så baggrunden for uoverensstemmelserne kender vi ikke, siger Torben Jensen. De fem, der i dag har været afhørt, er alle sigtet for vold.

Referat:
To unge mænd ville have uoverensstemmelser ud af verden.